Nõukogu määrus (EÜ) nr 639/2004,

30. märts 2004,

ühenduse äärepoolseimates piirkondades registreeritud kalalaevastike haldamise kohta

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artiklit 37 ja artikli 299 lõiget 2,

võttes arvesse komisjoni ettepanekut,

võttes arvesse Euroopa Parlamendi arvamust [1]

ning arvestades järgmist:

(1) Nõukogu 20. detsembri 2002. aasta määruses (EÜ) nr 2371/2002 ühisele kalanduspoliitikale vastava kalavarude kaitse ja säästva kasutamise kohta [2], eriti selle III peatükis, kehtestatakse ühenduse kava liikmesriikide püügivõimsuste reguleerimise kohta üleilmsete püügivõimalustega kooskõlas olevale tasemele.

(2) Nõukogu 17. detsembri 1999. aasta määrus (EÜ) nr 2792/1999, millega kehtestatakse ühenduse struktuuriabi üksikasjalikud eeskirjad ja kord kalandussektoris [3], käsitleb kalalaevade moderniseerimist avaliku abiga ja avalikku abi kalalaevade uuendamiseks.

(3) Arvestades kalandussektori suhtelist olulisust nendes piirkondades, tuleb kalalaevastike haldamisel arvestada ühenduse äärepoolseimate piirkondade (äärepoolseimad piirkonnad) erilist struktuurilist, sotsiaalset ja majandusolukorda. Seetõttu tuleks lisamis- või kõrvaldamiskavade ja võimsuse kohustusliku vähendamise haldussätted määruses (EÜ) nr 2371/2002 ning kalalaevade moderniseerimise ja uuendamise avalikule abile juurdepääsu eeskirjad kohandada vastavalt nende piirkondade vajadustele.

(4) Võimsuste suurendamist äärepoolseimate piirkondade sadamates registreeritud laevastike puhul tuleks samuti piirata kohalike püügivõimalustega põhjendatud tasemele ja hoida laevastike suurus nende võimalustega tasakaalus. Selleks tuleks neljandas mitmeaastases arendusprogrammis (MAGP IV) seatud eesmärke igale laevastiku osale, nagu on kehtestatud komisjoni 29. juuli 2002. aasta otsusega 2002/652/EÜ, millega muudeti otsuseid 98/119/EÜ–98/131/EÜ liikmesriikide kalalaevastike mitmeaastaste arendusprogrammide pikendamiseks 31. detsembrini 2002 [4], käsitleda Prantsuse ülemeredepartemangudes, Assooridel ja Madeiral registreeritud laevastike laienemise sihttasemete või ülemiste piiridena.

(5) Eri sihttasemed tuleks määrata Kanaari saartel registreeritud laevastiku osadele, millele ei määratud konkreetseid eesmärke MAGP IV raames. Nende sihttasemete puhul tuleks arvesse võtta kohaliku laevastiku võimsuse ja püügivõimaluste suhet.

(6) On vaja ära hoida äärepoolseimates piirkondades registreeritud laevade üleviimine ja kasutamine mandril pärast sooduskohtlemise kasutamist avaliku abi ja/või laevastikku lisamise võimaluste osas.

(7) Äärepoolseimates piirkondades registreeritud laevastike suhtes tuleb kohaldada samu eeskirju laevastiku võimsuste haldamise ja avaliku abi osas nagu ülejäänud ühenduses registreeritud laevade puhul niipea kui käesolevas määruses määratletud sihttasemed on saavutatud ja igal juhul alates 1. jaanuarist 2007, välja arvatud laevade puhul, mille uuendamiseks on antud avalikku abi, kui laevastikku lisamine võib toimuda kuni 31. detsembrini 2007.

(8) Käesoleva määruse rakendamise hõlbustamiseks peaksid liikmesriigid koguma teavet äärepoolseimates piirkondades registreeritud laevade kohta. See teave tuleks komisjonile teatavaks teha ja selle alusel aru anda, et tagada rakendatavate meetmete täielik läbipaistvus.

(9) Kuna laevastiku võimsushalduse ja avaliku abi uued üldeeskirjad on inkorporeeritud 1. jaanuaril 2003 jõustuvatesse määrustesse (EÜ) nr 2371/2002 ja (EÜ) nr 2792/1999, tuleks äärepoolseimate piirkondade erikorda samuti kohaldada sellest kuupäevast alates.

(10) Käesoleva määruse rakendamiseks vajalikud meetmed tuleks vastu võtta vastavalt nõukogu 28. juuni 1999. aasta otsusele 1999/468/EÜ, millega kehtestatakse komisjoni rakendusvolituste kasutamise menetlus [5],

ON VASTU VÕTNUD KÄESOLEVA MÄÄRUSE:

Artikkel 1

Eri sihttasemed

1. Äärepoolseimates piirkondades, nagu on märgitud asutamislepingu artikli 299 lõikes 2, registreeritud laevastiku osade suhtes kohaldatakse järgmisi püügivõimsuste eri sihttasemeid:

a) Prantsuse ülemeredepartemangude, Assooride ja Madeira puhul: vastavad MAGP IV eesmärgid iga laevastiku osa puhul väljendatuna kilovattides (kW) ja brutotonnides (BT) iga äärepoolseima piirkonna kohta 2002. aasta lõpul;

b) Kanaari saarte puhul: sihttasemed, mille lähtekohaks on Kanaari saarte sadamates 1. jaanuaril 2003 registreeritud asjaomaste laevastiku osade võimsused kilovattides (kW) ja brutotonnides (BT) ning mida võib suurendada nende osade kalastusvõimaluste alusel. Suurendamised võivad olla põhjendatud kuni eesmärkideni, mis oleks vastu võetud, kui MAGP IV korda oleks kohaldatud nende konkreetsete osade suhtes, ning nad on kooskõlas uusimate teadusuuringute tulemustega, mida kinnitab määruse (EÜ) nr 2371/2002 artikli 33 alusel asutatud kalanduse teadus-, tehnika- ja majanduskomitee.

2. Käesoleva artikli rakenduseeskirjad võetakse vastu artikli 5 lõikes 2 nimetatud korras.

Artikkel 2

Laevastiku uuendamine ja moderniseerimine

Artikli 1 lõikega 1 hõlmatud laevastiku osade puhul:

1. erandina määruse (EÜ) nr 2371/2002 artiklist 13:

a) uusi võimsusi võib laevastikku lisada avaliku abiga või ilma selleta artikli 1 eri sihttasemete piires,

b) kohustust saavutada laevastiku võimsuse üldine vähenemine 3 % võrra sihttasemetest ei rakendata;

2. erandina määruse nr 2792/1999 artikli 9 lõike 1 punkti c alapunktist i võidakse anda avalikku abi laevastiku moderniseerimiseks tonnaaži ja/või võimsuse osas;

3. eespool lõigetes 1 ja 2 sätestatud erandite tegemine lõpetatakse niipea kui sihttasemed on saavutatud ja igal juhul hiljemalt 31. detsembril 2006;

4. erandina määruse nr 2792/1999 artikli 9 lõike 1 punktist a võidakse anda avalikku abi kalalaevade uuendamiseks kuni 31. detsembrini 2005;

5. eespool nimetatud lõiget 3 arvestamata lõpetatakse uuendamiseks avalikku abi saanud kalalaevade puhul lõike 1 punktis a toodud erandi tegemine kaks aastat pärast uuendamiseks avaliku abi andmist ja igal juhul hiljemalt 31. detsembril 2007.

Artikkel 3

Laevade üleviimine mandrile

Laeva üleviimist äärepoolseimast piirkonnast mandrile käsitletakse mandri laevastikku lisamisena määruse (EÜ) nr 2371/2002 artikli 13 tähenduses. Avalik abi laevastiku uuendamiseks ja kalalaevade seadmete jaoks või moderniseerimiseks hüvitatakse laeva üleviimisel mandrile pro rata temporis põhimõttel hiljemalt järgmise perioodi lõpuks:

a) laevastiku uuendamise avaliku abi puhul 10 aastat ja

b) kalalaevade seadmete või moderniseerimise avaliku abi puhul 5 aastat

alates kuupäevast, mil abiandmise haldusotsus vastu võeti.

Artikkel 4

Võimsuse haldamine

1. Liikmesriigid haldavad oma äärepoolseimates piirkondades registreeritud laevastikke käesoleva määrusega kooskõlas.

2. Vastavalt määruse (EÜ) nr 2371/2002 artiklile 15 teevad liikmesriikidel komisjonile kättesaadavaks teabe nende äärepoolseimates piirkondades registreeritud laevade kohta.

3. Käesoleva artikli rakenduseeskirjad võetakse vastu artikli 5 lõikes 2 osutatud korras.

Artikkel 5

Komiteemenetlus

1. Komisjoni abistab kalanduse ja akvakultuuri korralduskomitee.

2. Kui viidatakse käesolevale lõikele, kohaldatakse otsuse 1999/468/EÜ artikleid 4 ja 7.

Otsuse 1999/468/EÜ artikli 4 lõikes 3 sätestatud tähtajaks kehtestatakse 20 tööpäeva.

3. Komitee võtab vastu oma töökorra.

Artikkel 6

Aruandlus

Komisjon esitab Euroopa Parlamendile ja nõukogule aruande käesoleva määruse rakendamise kohta hiljemalt 31. detsembril 2006.

Artikkel 7

Jõustumine

Käesolev määrus jõustub seitsmendal päeval pärast selle avaldamist Euroopa Liidu Teatajas.

Seda kohaldatakse alates 1. jaanuarist 2003.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 30. märts 2004

Nõukogu nimel

President

M. McDowell

[1] Arvamus on esitatud 4. detsembril 2003 (Euroopa Liidu Teatajas seni avaldamata).

[2] EÜT L 358, 31.12.2002, lk 59.

[3] EÜT L 337, 30.12.1999, lk 10. Määrust on viimati muudetud määrusega (EÜ) nr 2369/2002 (EÜT L 358, 31.12.2002, lk 49).

[4] EÜT L 215, 10.8.2002, lk 23.

[5] EÜT L 184, 17.7.1999, lk 23.

--------------------------------------------------